NÁRODNÁ RADA SLOVENSKEJ REPUBLIKY

IV. volebné obdobie

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

K číslu : 1767/2008

**818a**

# S p o l o č n á s p r á v a

**Výboru Národnej rady Slovenskej republiky pre financie, rozpočet a menu, Ústavnoprávneho výboru Národnej rady Slovenskej republiky a Výboru Národnej rady Slovenskej republiky pre vzdelanie, mládež, vedu a šport o výsledku prerokovania vládneho návrhu zákona, ktorým sa mení a dopĺňa zákon Národnej rady Slovenskej republiky č. 118/1996 Z. z. o ochrane vkladov a o zmene a doplnení niektorých zákonov v znení neskorších predpisov (tlač 818) v druhom čítaní (podľa § 78 zákona č. 350/1996 Z. z. o rokovacom poriadku Národnej rady Slovenskej republiky v znení neskorších predpisov)**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

Výbor Národnej rady Slovenskej republiky pre financie, rozpočet a menu, ako gestorský výbor, podáva Národnej rade Slovenskej republiky v súlade s § 79 ods. 1 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov túto spoločnú správu výborov Národnej rady Slovenskej republiky o prerokovaní vyššie uvedeného vládneho návrhu zákona.

**I.**

Národná rada Slovenskej republiky uznesením č. 1050 z 21. októbra 2008 pridelila vládny návrh zákona, ktorým sa mení a dopĺňa zákon Národnej rady Slovenskej republiky č. 118/1996 Z. z. o ochrane vkladov a o zmene a doplnení niektorých zákonov v znení neskorších predpisov (tlač 818)

týmto výborom Národnej rady Slovenskej republiky:

* Výboru Národnej rady Slovenskej republiky pre financie, rozpočet a menu
* Ústavnoprávnemu výboru Národnej rady Slovenskej republiky
* Výboru Národnej rady Slovenskej republiky pre vzdelanie, mládež, vedu a šport

Uvedené výbory prerokovali predmetný vládny návrh zákona v stanovenom termíne.

**II.**

Gestorský výbor nedostal do začatia rokovania o vládnom návrhu zákona, ktorým sa mení a dopĺňa zákon Národnej rady Slovenskej republiky č. 118/1996 Z. z. o ochrane vkladov a o zmene a doplnení niektorých zákonov v znení neskorších predpisov (tlač 818)stanoviská poslancov Národnej rady Slovenskej republiky podané v súlade s § 75 ods. 2 zákona NR SR č. 350/1996 Z. z. o rokovacom poriadku Národnej rady Slovenskej republiky v znení neskorších predpisov.

**III.**

K predmetnému vládnemu návrhu zákona zaujali výbory Národnej rady Slovenskej republiky tieto stanoviská:

1. Odporúčanie pre Národnú radu Slovenskej republiky návrh **schváliť**

- Ústavnoprávny výbor Národnej rady Slovenskej republiky ( uzn. č. 503 zo dňa 22.

 októbra 2008 )

- Výbor Národnej rady Slovenskej republiky pre vzdelanie, mládež, vedu a šport

 ( uzn. č. 131 zo dňa 22. októbra 2008 )

1. Odporúčanie pre Národnú radu Slovenskej republiky návrh **schváliť**

 **s pozmeňujúcimi a doplňujúcimi návrhmi**

* Výbor Národnej rady Slovenskej republiky pre financie, rozpočet a menu ( uzn. č. 402 zo dňa 22. októbra 2008)

**IV.**

Z uznesenia výboru Národnej rady Slovenskej republiky uvedených pod bodom III. tejto správy vyplynuli tieto pozmeňujúce a doplňujúce návrhy :

1. K čl. I k názvu

V názve vládneho návrhu zákona sa na konci pripájajú tieto slová: „a o zmene zákona č. 659/2007 Z. z. o zavedení meny euro v Slovenskej republike a o zmene a doplnení niektorých zákonov v znení neskorších predpisov“.

Navrhovaným doplnením sa upravuje názov vládneho návrhu zákona ktorým sa mení a dopĺňa zákon Národnej rady Slovenskej republiky č. 118/1996 Z. z. o ochrane vkladov a o zmene a doplnení niektorých zákonov v znení neskorších v súvislosti s doplnením článku II, ktorým sa navrhuje čiastočne zmeniť zákon č. 659/2007 Z. z. o zavedení meny euro v Slovenskej republike a o zmene a doplnení niektorých zákonov v znení neskorších predpisov.

 Výbor NR SR pre financie, rozpočet a menu

**Gestorský výbor odporúča schváliť.**

1. **K čl. I – nový bod 1 [§ 4 ods. 2 písm. b)]**

Do čl. I sa dopĺňa nový bod 1, ktorý znie:

„1. V § 4 ods. 2 písm. b) a ods. 3 sa na konci bodka nahrádza bodkočiarkou a pripájajú sa tieto slová: „toto ustanovenie sa nevzťahuje na pobočky zahraničných bánk, ktoré požívajú výhody jedného bankového povolenia podľa práva Európskej únie.“.“.

Doterajšie body 1 a 2 sa označujú ako body 2 a 3.

Doplnenie ustanovenia § 4 ods. 2 písm. b) a ods. 3 zákona o ochrane vkladov sa navrhuje vzhľadom na navrhnutú úpravu § 9 ods. 2 zákona NR SR č. 118/1996 Z. z. o ochrane vkladov a o zmene a doplnení niektorých zákonov v znení neskorších predpisov a vzhľadom na ustanovenia smernice EP a Rady č. 94/19/ES z 30. 5. 1994 o systémoch ochrany vkladov tak, aby sa navrhnutá úprava § 9 ods. 2 nemala žiadny vplyv na povinnosti pobočiek zahraničných bánk, ktoré požívajú výhody jedného bankového povolenia podľa práva Európskej únie.

 Výbor NR SR pre financie, rozpočet a menu

**Gestorský výbor odporúča schváliť.**

1. **K čl. I k bodu 2 (§ 28bb)**

1. V nadpise § 28bb sa slová „15. novembra 2008“ nahrádzajú slovami „.... .............. 2008“.

Navrhuje sa úprava prechodných ustanovení vzhľadom na navrhovanú zmenu ustanovenia o účinnosti vládneho návrhu zákona, ktorým sa mení a dopĺňa zákon Národnej rady Slovenskej republiky č. 118/1996 Z. z. o ochrane vkladov a o zmene a doplnení niektorých zákonov v znení neskorších predpisov (ide o analogickú úpravu ako v čl. VI zákona č. 644/2006 Z.z.).

2. V § 28bb sa slová „15. novembrom 2008“ nahrádzajú slovami „.... .............. 2008“, slová „predpisov účinných do 14. novembra 2008“ nahrádzajú slovami „doterajších predpisov“ a na konci sa bodka nahrádza bodkočiarkou a pripájajú sa tieto slová: „tým nie je dotknuté ustanovenie § 28a ods. 3.“.

Navrhovanou zmenou sa reaguje na úpravu účinnosti vládneho návrhu zákona odo dňa vyhlásenia (ide o analogickú úpravu ako v čl. VI zákona č. 644/2006 Z.z.). Zároveň doplnením ustanovenia § 28bb o nedotknutosti ustanovenia § 28a ods. 3 (*ktoré je prechodným ustanovením k úpravám účinným od 1. decembra 2001*) sa zamedzí retroaktívnej zmene podmienok pri dokončovaní riešenia komplikovaných prípadov v zostávajúcich prebiehajúcich konaniach o náhradách za nedostupné vklady, ktoré sa stali nedostupné pred 1. decembrom 2001 tak, aby v záverečnej fáze konaní nezmenili pravidla pre posudzovanie nárokov na náhradu zákonom chránené vklady, ktoré sa stali nedostupnými ešte pred 1. decembrom 2001 (teda aby sa posudzovanie a zisťovanie nárokov dokončilo podľa predpisov platných do 1. decembra 2001).

 Výbor NR SR pre financie, rozpočet a menu

**Gestorský výbor odporúča schváliť.**

1. **Za doterajší článok I sa vkladá nový článok II, ktorý znie:**

„Čl.  II

Zákon č. 659/2007 Z. z. o zavedení meny euro v Slovenskej republike a o zmene a doplnení niektorých zákonov v znení zákona č. 70/2008 Z. z., zákona č. 270/2008 Z. z. a zákona č. 397/2008 Z. z. sa mení takto:

1. V čl. XII sa vypúšťa bod 5.

Doterajšie body 6 až 11 sa označujú ako body 5 až 10.

2. V čl. XXXI sa slová „bodov 4. až 7.“ nahrádzajú slovami „bodov 4. až 6.“ a vypúšťajú sa slová „§ 9 ods. 2 písm. b),“.

Doterajší článok II sa označuje ako článok III.

Vypustenie piateho bodu z čl. XII zákona č. 659/2007 Z. z. o zavedení meny euro v Slovenskej republike a o zmene a doplnení niektorých zákonov, ktorým sa ustanovilo, že odo dňa zavedenia meny euro v Slovenskej republike (teda od 1. 1. 2009) sa maximálna možná výška náhrady pre jedného vkladateľa za nedostupné vklady rovná sume 20 000 eur, sa navrhuje z dôvodu novej úpravy výšky náhrady za nedostupný vklad, ktorá by mala nadobudnúť účinnosť ešte pred zavedením meny euro v Slovenskej republike. Zároveň aj navrhnutá úprava čl. XXXI zákona č. 659/2007 Z. z. súvisí výlučne s navrhnutým vypustením piateho bodu z čl. XII zákona č. 659/2007 Z. z., ktorý sa týkal výlučne ustanovenia § 9 ods. 2 písm. b) zákona NR SR č. 118/1996 Z. z. v znení neskorších predpisov. Pri navrhnutej úprave čl. XII a čl. XXXI zákona č. 659/2007 Z. z. ide o obdobnú legislatívnu úpravu, aká už bola vykonaná napríklad v rámci článku II zákona č. 646/2004 Z. z.

 Výbor NR SR pre financie, rozpočet a menu

**Gestorský výbor odporúča schváliť.**

1. **Článok III znie:**

## „Čl. III

Účinnosť

Tento zákon nadobúda účinnosť dňom vyhlásenia.“.

Upravuje sa ustanovenie o účinnosti navrhnutého zákona tak, aby navrhnutý zákon nadobudol účinnosť odo dňa vyhlásenia, čo je potrebné vzhľadom na už vykonané opatrenia v iných krajinách Európskej únie. (ide o analogickú úpravu ako v čl. VI zákona č. 644/2006 Z.z.).

 Výbor NR SR pre financie, rozpočet a menu

**Gestorský výbor odporúča schváliť.**

Gestorský výbor odporúča o návrhoch výboru Národnej rady Slovenskej republiky, ktoré sú uvedené v spoločnej správe hlasovať takto :

O bodoch spoločnej správy č.1,2,3,4,5 hlasovať spoločne s návrhom gestorského výboru **schváliť**.

**V.**

Gestorský výbor na základe stanovísk výborov k vládnemu návrhu zákona, ktorým sa mení a dopĺňa zákon Národnej rady Slovenskej republiky č. 118/1996 Z. z. o ochrane vkladov a o zmene a doplnení niektorých zákonov v znení neskorších predpisov (tlač 818) vyjadrených v uzneseniach uvedených pod bodom III. tejto správy a v stanoviskách poslancov gestorského výboru vyjadrených v rozprave k tomuto vládnemu návrhu zákona v súlade s § 79 ods. 4 a § 83 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov

**odporúča Národnej rade Slovenskej republiky**

vládny návrh zákona, ktorým sa mení a dopĺňa zákon Národnej rady Slovenskej republiky č. 118/1996 Z. z. o ochrane vkladov a o zmene a doplnení niektorých zákonov v znení neskorších predpisov (tlač 818) **schváliť s pozmeňujúcimi a doplňujúcimi návrhmi.**

 Predmetná správa výborov Národnej rady Slovenskej republiky o vládnom návrhu zákona, ktorým sa mení a dopĺňa zákon Národnej rady Slovenskej republiky č. 118/1996 Z. z. o ochrane vkladov a o zmene a doplnení niektorých zákonov v znení neskorších predpisov (tlač 818a) bola schválená uznesením gestorského výboru č. 403 z 22. októbra 2008. Výbor určil poslanca **Jozefa Buriana** za spoločného spravodajcu výborov.

Súčasne ho poveril

1. predniesť spoločnú správu výborov na schôdzi Národnej rady Slovenskej republiky

1. navrhnúť Národnej rade Slovenskej republiky postup pri hlasovaní o pozmeňujúcich a doplňujúcich návrhoch, ktoré vyplynuli z rozpravy a hlasovať o predmetnom vládnom návrhu zákona ihneď po ukončení rozpravy k nemu (§ 83 ods. 2, § 84 ods. 2 a § 86 zákona č. 350/1996 Z. z.).

Bratislava 22. októbra 2008

**Jozef B u r i a n, v. r.**

**predseda**

 **Výboru NR SR pre financie, rozpočet a menu**